ΓΡΑΠΤΗ ΕΡΩΤΗΣΗ E-0526/01

υποβολή: Jos Poms Ruiz (PPE-DE) προς την Επιτροπή

(22 Φεβρουαρίου 2001)

Θέμα: Ενδιάμεσοι στόχοι στον τομέα της απασχόλησης

Στο Ευρωπαϊκό Συμβούλιο της Στοκχόλμης θα αξιολογηθεί για πρώτη φορά η διαδικασία που αποφασίστηκε από το Ευρωπαϊκό Συμβούλιο της Λισσαβόνας, όπου είχε οριστεί ως στόχος η πλήρης απασχόληση μέχρι το έτος 2010. Η Σουηδική Προεδρία πρότεινε στο Συμβούλιο ΕCΟFΙΝ στις 19 Ιανουαρίου στις Βρυξέλλες τη δυνατότητα ορισμού κάποιων ενδιάμεσων στόχων στον τομέα της απασχόλησης, χωρίς μέχρι στιγμής να έχει διευκρινιστεί σε τι θα συνίστανται αυτοί οι ενδιάμεσοι στόχοι.

Τι γνώμη έχει η Επιτροπή για αυτή την πρόταση;

Ποια κριτήρια (π.χ. στόχοι ανά φύλο, ανά ηλικιακή κατηγορία, ανά κλάδο δραστηριότητας, ανά περιφέρεια, επί μέρους προθεσμίες κ.λπ.) θα πρέπει να ενσωματωθούν σε αυτούς τους ενδιάμεσους στόχους, ώστε να διαγιγνώσκονται καλύτερα τα προβλήματα και να εντοπίζονται οι καλύτερες λύσεις ώστε να φτάσουμε στην πλήρη απασχόληση κατά την προβλεπόμενη ημερομηνία;

Απάντηση της κας Διαμαντοπούλου εξ ονόματος της Επιτροπής

(21 Μαΐου 2001)

Η επίτευξη πλήρους απασχόλησης στην Ευρώπη έως το 2010 απαιτεί αποφασιστικές και συνεχείς προσπάθειες από όλους τους εμπλεκόμενους φορείς. Η Επιτροπή συμφωνεί με την επιθυμία της Προεδρίας να επαναβεβαιώσουμε τη δέσμευσή μας στη στρατηγική και τους στόχους που αποφασίστηκαν στη Λισσαβώνα. Ουσιαστική πρόοδος είναι πιθανόν να σημειωθεί σήμερα χάρη στο ευνοϊκό μακροοικονομικό περιβάλλον ισχυρή οικονομική ανάπτυξη, χαμηλός πληθωρισμός καιγιή δημόσια οικονομικά που δημιουργούν τις ορθές προϋποθέσεις για να προχωρήσουμε στο μέλλον.

Εάν επιθυμούμε να επιτύχουμε το στόχο της πλήρους απασχόλησης έως τα τέλη της δεκαετίας, ο καθορισμός νέων ενδιάμεσων στόχων τόσο για το συνολικό ποσοστό απασχόλησης όσο και για το ποσοστό απασχόλησης για τις γυναίκες θα βοηθήσει στο να επικεντρωθούν σε συγκεκριμένους στόχους τα μέτρα πολιτικής και στην παρακολούθηση της προόδου. Πράγματι, ο ανοιχτός συντονισμός των πολιτικών βασισμένος σε κοινούς ποσοτικούς στόχους έως μια συγκεκριμένη προθεσμία αποδείχθηκε ισχυρό πολιτικό εργαλείο που είχε ως αποτέλεσμα να ληφθούν συγκεκριμένα μέτρα από τις εθνικές αρχές και από τους κοινωνικούς εταίρους. Η εμπειρία από τη διαδικασία του Λουξεμβούργου αποτελεί καλό παράδειγμα και το Ευρωπαϊκό Συμβούλιο στη Λισσαβώνα το επιβεβαίωσε επεκτείνοντας την αρχή αυτή σε άλλους τομείς όπως η οικονομική μεταρρύθμιση, η κοινωνική προστασία και η εκπαίδευση.

Η ανακοίνωση της Επιτροπής Αξιοποίηση του δυναμικού της Ευρωπαϊκής Ένωσης: εδραίωση και επέκταση της στρατηγικής της Λισσαβώνας(1) που εγκρίθηκε στις 7 Φεβρουαρίου 2001 εν όψει του Ευρωπαϊκού Συμβουλίου στη Στοκχόλμη στις 23-24 Μαρτίου 2001, προχωρά ένα βήμα μπροστά και καλεί το Ευρωπαϊκό Συμβούλιο να συμφωνήσει για τον καθορισμό ενδιάμεσων στόχων για τα ποσοστά απασχόλησης σε όλη την Κοινότητα έως τον Ιανουάριο του 2005, της τάξης του 67 % για το συνολικό ποσοστό απασχόλησης και 57 % για το ποσοστό απασχόλησης των γυναικών.

Τα κράτη μέλη καλούνται επίσης όπως ορίστηκε στην απόφαση του Συμβουλίου 2001/63/ΕΚ της 19ης Ιανουαρίου 2001 για τις κατευθυντήριες γραμμές όσον αφορά τις πολιτικές για την απασχόληση στα κράτη μέλη για το 2001(2) να εξετάσουν το ενδεχόμενο του καθορισμού εθνικών στόχων σε διαβούλευση με τους κοινωνικούς εταίρους για την αύξηση της απασχόλησης, ώστε να συμβάλουν στους κοινοτικούς στόχους της επίτευξης έως το 2010 ενός συνολικού ποσοστού απασχόλησης της τάξης του 70 % και άνω του 60 % για τις γυναίκες και συγκεκριμένα, για τη σημαντική αύξηση του αριθμού των ηλικιωμένων (55-64) που παραμένουν στο εργατικό δυναμικό.

(1) COM(2001)79 τελικό.

(2) ΕΕ L 22 της 24.1.2001.